Gretchen Whitmer

Gretchen Esther Whitmer (født 23. august 1971 i Lansing i Michigan i USA) er en amerikansk politiker fra demokratene. Siden 1. januar 2019 har hun vært guvernør i delstaten Michigan.

Liv og virke

Bakgrunn
Whitmer avla eksamen i kommunikasjon ved Michigan State University i 1993 og juristeksamen ved Detroit College of Law ved Michigan State University i 1998.

Deretter arbeidet hun som jurist.

Politikk
Whitmer stilte som demokratisk kandidat til valg for Michigan House of Representatives i 1990-årene, men uten å bli innvalgt. I 2000 forsøkte hun igjen og ble valgt til å representere det 23. distrikt. Hun ble gjenvalgt i 2002 og i 2004.

Hun var medlem av Representantenes hus i samme delstat fra 2000 til 2006.

I seks måneder i 2016 var hun fylkesaktor for Ingham County.

Whitmer lanserte sitt kandidatur til guvernør den 3. januar 2017. Den 7. august 2018 ble hun sitt partis nominerte til dette vervet, og hun vant så selve valget den 6. november  2018.

COVID-19-pandemien 
I mars 2020 utferdiget guvernør Whitmer et dekret som påla innbyggerne å holde seg hjemme for å forebygge spredning av koronaviruspandemien. Påbudet fikk bred støtte i befolkningen. I en spørreundersøkelse som ble gjennomført like etter svarte 69 % av respondentene i Michigan at de støttet Whitmers håndtering. 61 % av dem som var positive til påbudet oppga at de stemte på republikanerne.

I slutten av mars 2020 fikk Whitmer nasjonal oppmerksomhet da president Trump selv uttalte at han hadde sagt til visepresident Mike Pence: «ikke ring dama i Michigan». Uttalelsen falt i en periode da Trump kom med en rekke utfall mot demokratiske delstatsguvernører som kritiserte hans håndtering av pandemien. Blant disse guvernørene var det spesielt Whitmer han rettet skytset mot. Whitmer svarte ved å ha på seg en t-skjorte påtrykt «Dama fra Michigan» i et intervju med Trevor Noah den 1. april 2020.

Whitmer var også en av personene som den demokratiske presidentkandidaten Joe Biden vurderte som visepresidentkandidat i valgkampen foran presidentvalget i november 2020.

Kidnappingsplan
Den 8. oktober 2020 opplyste en talsmann for Federal Bureau of Investigation at det var tatt ut siktelse mot tretten menn tilhørende en militsgruppe i Michigan, og at minst seks av mennene hadde planlagt å kidnappe guvernør Whitmer. Mennene hadde overvåket fritidsboligen hennes i august og september 2020, og aktet å gjennomføre kidnappingen før presidentvalget i november 2020. De øvrige syv mennene ble siktet for å gitt bistand til en terrorgruppe, for deltagelse i et kriminelt nettverk og for våpenbruk i forbindelse med lovstridige handlinger. Gruppen de var tilknyttet er kjent som Wolverine Watchmen. Da pågripelsene og siktelsene ble kjent ble det ikke opplyst om de seks mennene bak planen om å kidnappe guvernøren hadde forbindelse med de øvrige syv siktede. FBI opplyste at kidnappingsplanen ble avdekket da etaten dekrypterte kodede meldinger som mennene utvekslet, samt ved hjelp av undercoveragenter og informanter. Mennene bak kidnappingsplanen hadde også planer om å storme delstatskongressbygningen i Michigan og starte borgerkrig.

Referanser

Eksterne lenker 

Politikere fra USA
Guvernører i Michigan
Personer fra Lansing